Hansie-tussenganger uitgelewer oor wedstryd-knoeiery | Netwerk24
Hansie-tussenganger uitgelewer oor wedstryd-knoeiery
03 Februarie 2020 20:56
Sanjeev Chawla, die 52-jarige sakeman wat verbind word met die Hansie Cronjé-krieketwedstrydknoeiery-skandaal, gaan deur die Britte aan Indië uitgelewer word, waar hy op aanklagte van korrupsie tereg sal staan.
Cronjé, wat in 2000 as 'n bedrieër ontmasker is wat geld by beroepswedders neem, het destyds vertel hoe hy Chawla vir die eerste keer in 'n Durbanse hotel ontmoet het.
Volgens die Indiese polisie bestaan daar opnames van die gesprekke tussen Cronjé en Chawla.
MailOnline berig dat Chawla daarvan beskuldig word dat hy 'n tussenganger tussen Cronjé en beroepswedders was.
Chawla, wat sedert 1996 in Londen woon, het die geveg teen sy uitlewering verloor toe die hooggeregshof beslis het dat hy na Indië moet terugkeer om verhoor te word.
Die polisie in Delhi sal na verwagting na Londen reis om Chawla aan te keer. Hy behoort teen 20 Februarie aan Indiese owerhede uitgelewer te word.
Chawla is in 2016 in Londen in hegtenis geneem, maar 'n hof in Westminster het in 2017 beslis dat sy veiligheid in 'n Delhi-tronk, waar hy in aanhouding sou wees, nie gewaarborg kon word nie. Die Indiese owerhede het teen dié beslissing geappelleer.
Volgens die MailOnline-berig woon Chawla, sy vrou en hul twee seuns die afgelope tien jaar in 'n huurhuis van £1 miljoen in die noorde van Londen. Hy is aan die stuur van 'n spysenieringsonderneming.